Seun (3) sterf in huisbrandArgieffoto ŉ Driejarige seun is dood nadat ŉ brand Vrydagoggend by sy ouerhuis aan die Oos-Rand uitgebreek het. Athlenda Mathe, woordvoerder van Netcare 911, het gesê paramedici is omstreeks 08:45 na die huis in Elsburg in Germiston ontbied, waar die huis in ligte laaie gestaan het. “Volgens inligting van die toneel was daar drie mense, die ma en haar twee kinders, in die huis toe die brand ontstaan het. Die ma en een van haar kinders kon betyds uit die huis kom en is vir rookinaseming behandel,” het Mathe gesê. Brandbestryders van die Ekurhuleni-brandweer het die brand ná ŉ ruk in bedwang gebring. “Nadat die brand geblus is, het brandbestryders en paramedici deur die huis gegaan en die liggaam van ŉ driejarige seun tussen die puin aangetref,” het Russel Meiring, woordvoerder van ER24, gesê. “Ongelukkig kon daar niks vir hom gedoen word nie en hy is op die toneel dood verklaar.” Die oorsaak van die brand is onbekend en word ondersoek.